CELEX: 32021R2168
Language: hr
Date: 2021-09-21 00:00:00
Title: Delegirana uredba Komisije (EU) 2021/2168 оd 21. rujna 2021. o izmjeni Delegirane uredbe (EU) 2019/2035 o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (Tekst značajan za EGP)

8.12.2021   
               
               
                  HR
               
               
                  Službeni list Europske unije
               
               
                  L 438/38
               
            
         DELEGIRANA UREDBA KOMISIJE (EU) 2021/2168
         оd 21. rujna 2021.
         o izmjeni Delegirane uredbe (EU) 2019/2035 o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 94. stavak 3., članak 97. stavak 2., članak 118. stavke 1. i 2. te članak 122. stavak 2.,
         budući da:
         
                     (1)
                  
                  
                     Uredbom (EU) 2016/429 utvrđena su pravila o sprečavanju i kontroli bolesti životinja koje su prenosive na životinje ili ljude. Konkretno, u dijelu IV. te uredbe utvrđena su pravila za objekte u kojima se drže kopnene životinje i za valionice te za sljedivost određenih držanih kopnenih životinja i jaja za valenje u Uniji. Osim toga, Uredbom (EU) 2016/429 Komisija se ovlašćuje da delegiranim aktima donese pravila kojima se dopunjuju određeni elementi te uredbe koji nisu ključni.
                  
               
                     (2)
                  
                  
                     Delegiranom uredbom Komisije (EU) 2019/2035 (2) dopunjuje se Uredba (EU) 2016/429 u pogledu pravila za objekte u kojima se drže kopnene životinje i za valionice te u pogledu pravila o sljedivosti određenih držanih kopnenih životinja i jaja za valenje. Konkretno, u dijelu II. te delegirane uredbe utvrđena su pravila o registraciji i odobravanju objekata u kojima se drže kopnene životinje, uključujući objekte u kojima se obavljaju operacije okupljanja, te objekata iz kojih se pošiljke jaja za valenje ili peradi premještaju u drugu državu članicu. Osim toga, u dijelu III. te delegirane uredbe utvrđena su pravila za sljedivost držanih kopnenih životinja i jaja za valenje te se, konkretnije, utvrđuju pravila za sljedivost držanih goveda, ovaca i koza te za označivanje jaja za valenje.
                  
               
                     (3)
                  
                  
                     Pravila utvrđena u ovoj Uredbi suštinski su povezana i primjenjuju se na subjekte koji prevoze ili drže kopnene životinje ili jaja za valenje. Stoga, radi dosljednosti, jednostavnosti i učinkovite primjene te kako bi se izbjegla preklapanja, ta bi pravila trebalo utvrditi u jedinstvenom aktu umjesto raspršeno u nekoliko zasebnih akata koji sadržavaju brojna upućivanja. Taj je pristup u skladu i s jednim od glavnih ciljeva Uredbe (EU) 2016/429, a to je pojednostavnjenje pravila Unije o zdravlju životinja i time i njihova transparentnija i jednostavnija primjena.
                  
               
                     (4)
                  
                  
                     Uredbom (EU) 2016/429 predviđeno je da subjekti koji su odgovorni za valionice iz kojih se pošiljke jaja za valenje ili peradi premještaju u drugu državu članicu te subjekti odgovorni za objekte u kojima se drži perad iz kojih se pošiljke peradi namijenjene za svrhe osim klanja ili jaja za valenje premještaju u drugu državu članicu moraju nadležnom tijelu podnijeti zahtjev za odobrenje svojih objekata. Člankom 94. stavkom 3. točkom (a) te uredbe Komisija se ovlašćuje da predvidi odstupanja od zahtjeva da subjekti nadležnom tijelu podnesu zahtjev za odobrenje određenih vrsta objekata koji predstavljaju neznatan rizik.
                  
               
                     (5)
                  
                  
                     Premještanje malih količina peradi osim bezgrebenki i jaja za valenje tih životinja u drugu državu članicu predstavlja manji rizik za širenje bolesti. Nadalje, subjekti odgovorni za objekte iz kojih se male količine takvih životinja i jaja za valenje premještaju u drugu državu članicu ne mogu iz praktičnih razloga ispunjavati sve zahtjeve za odobrenje utvrđene u Delegiranoj uredbi (EU) 2019/2035. Članak 4. Delegirane uredbe (EU) 2019/2035 trebalo bi stoga izmijeniti kako bi se subjektima koji su odgovorni za valionice i objekte u kojima se drži perad iz kojih se manje od 20 jedinki peradi osim bezgrebenki i manje od 20 jaja za valenje peradi osim bezgrebenki premješta u drugu državu članicu omogućilo odstupanje od obveze podnošenja zahtjeva nadležnom tijelu za odobrenje.
                  
               
                     (6)
                  
                  
                     Člankom 38. stavkom 1. Delegirane uredbe (EU) 2019/2035 predviđeno je da subjekti koji drže goveda moraju osigurati da su te životinje označene posebnim sredstvima označivanja, dok se člankom 38. stavkom 2. subjektima dopušta da ta utvrđena sredstva označivanja zamijene alternativnim sredstvima označivanja. Slično tome, člankom 45. stavcima 1. i 2. te delegirane uredbe utvrđene su obveze subjekata da svoje držane ovce i koze označe posebnim sredstvima označivanja, dok se člankom 45. stavkom 4. subjektima dopušta da ta utvrđena sredstva označivanja zamijene alternativnim sredstvima označivanja.
                  
               
                     (7)
                  
                  
                     S druge strane, člankom 269. Uredbe (EU) 2016/429 predviđa se mogućnost da države članice u određenim područjima donesu nacionalne mjere koje mogu primjenjivati unutar svojeg državnog područja i koje su dodatne ili strože od onih utvrđenih u toj uredbi. Zahtjevi sljedivosti za pošiljke držanih kopnenih životinja i zametnih proizvoda jedno su od tih područja. Delegirana uredba (EU) 2019/2035 ne odražava na odgovarajući način tu mogućnost. Članak 38. stavak 2., članak 45. stavak 4. i članak 48. Delegirane uredbe (EU) 2019/2035 trebalo bi stoga izmijeniti kako bi se pojasnilo da bi subjekti koji drže goveda, ovce ili koze trebali podlijegati odobrenju države članice za označivanje tih životinja alternativnim sredstvima označivanja. Time se pojašnjava uloga i odgovornost država članica koje primjenjuju nacionalne mjere u osiguravanju pravilne provedbe dodatnih ili strožih zahtjeva sljedivosti za držana goveda, ovce i koze, kako je predviđeno u članku 269. Uredbe (EU) 2016/429.
                  
               
                     (8)
                  
                  
                     Člankom 76. Delegirane uredbe (EU) 2019/2035 predviđa se da subjekti koji drže papige moraju osigurati da se na sredstvima označivanja papiga nalazi identifikacijska oznaka životinje. Međutim, definicija identifikacijske oznake utvrđena u toj delegiranoj uredbi premašuje ono što je potrebno za označivanje papiga i predstavlja znatno administrativno opterećenje za države članice. Stoga bi Delegiranu uredbu (EU) 2019/2035 trebalo izmijeniti kako bi se osiguralo da se na sredstvima označivanja papiga umjesto toga prikazuje alfanumerički kôd u cilju njihova označivanja i osiguravanja dovoljne razine sljedivosti tih životinja pri premještanju među državama članicama.
                  
               
                     (9)
                  
                  
                     Člankom 80. Delegirane uredbe (EU) 2019/2035 predviđeno je da sva jaja za valenje moraju biti označena jedinstvenim brojem odobrenja objekta podrijetla. Međutim, Uredbom (EU) 2016/429 zahtijeva se odobrenje samo objekata koji šalju jaja za valenje u drugu državu članicu. Osim toga, Delegiranom uredbom Komisije (EU) 2020/688 (3) predviđeno je da u slučaju premještanja pošiljaka koje sadržavaju manje od 20 jaja za valenje peradi osim bezgrebenki u drugu državu članicu, ta jaja moraju potjecati iz registriranih objekata. Stoga bi Delegiranu uredbu (EU) 2019/2035 trebalo izmijeniti kako bi se subjekti odgovorni za objekte u kojima se drži perad i subjekti odgovorni za valionice iz kojih se pošiljke koje sadržavaju manje od 20 jaja za valenje peradi osim bezgrebenki premještaju u drugu državu članicu isključili iz obveze o označivanju svih jaja za valenje jedinstvenim brojem odobrenja objekta podrijetla. Ova je izmjena u skladu i s izmjenama članka 4. Delegirane uredbe (EU) 2019/2035 uvedenih ovom Uredbom.
                  
               
                     (10)
                  
                  
                     Člankom 5. Delegirane uredbe (EU) 2019/2035 utvrđeni su zahtjevi za izdavanje odobrenja za objekte za operacije okupljanja kopitara i papkara te se predviđa da nadležno tijelo osigurava da ti objekti ispunjavaju određene zahtjeve iz dijela 1. Priloga I. toj uredbi. U dijelu 1. točki 1. podtočki (b) Priloga I. Delegiranoj uredbi (EU) 2019/2035 predviđeno je da se objektu izdaje odobrenje za operacije okupljanja kopitara i papkara samo ako je u objektu u bilo kojem trenutku smještena ista kategorija kopitara i papkara iste vrste i zdravstvenog statusa. Međutim, postojeći centri za okupljanje mogli bi imati jedan ili više epidemiološki odvojenih prostora za smještaj životinja. Tim odvojenim prostorima trebalo bi upravljati tako da se osigura da životinje koje se u njima drže nisu u izravnom ili neizravnom kontaktu. Time se omogućuje držanje kopitara i papkara različitih vrsta, kategorija ili zdravstvenog statusa u objektu sve dok se drže u različitim epidemiološki odvojenim prostorima za smještaj životinja. Dio 1. Priloga I. Delegiranoj uredbi (EU) 2019/2035 trebalo bi stoga izmijeniti kako bi se predvidjela ta mogućnost.
                  
               
                     (11)
                  
                  
                     Osim toga, člancima od 15. do 18. Delegirane uredbe (EU) 2020/688 predviđa se mogućnost uključivanja ovaca i koza u istu pošiljku jer obje vrste podliježu istim zahtjevima u pogledu zdravlja životinja utvrđenima u toj delegiranoj uredbi. Mogućnost okupljanja ovaca i koza u istoj pošiljci trebalo bi dopustiti i na temelju Delegirane uredbe (EU) 2019/2035. Delegiranu uredbu (EU) 2019/2035 trebalo bi stoga izmijeniti kako bi se uključilo odstupanje od glavnog pravila utvrđenog u dijelu 1. Priloga I. toj uredbi u kojem se navodi da je dopušteno okupljanje samo kopitara i papkara iste vrste,
                  
               DONIJELA JE OVU UREDBU:
         
            Članak 1.
            Delegirana uredba (EU) 2019/2035 mijenja se kako slijedi:
            
                        1.
                     
                     
                        članak 4. zamjenjuje se sljedećim:
                        
                           „Članak 4.
                           Odstupanje od zahtjeva da subjekti nadležnom tijelu podnose zahtjev za odobrenje određenih vrsta objekata
                           Odstupajući od članka 94. stavka 1. točaka (a), (c) i (d) Uredbe (EU) 2016/429, subjekti koji su odgovorni za sljedeće vrste objekata nisu obvezni podnositi zahtjev nadležnom tijelu za odobrenje njihovih objekata u skladu s člankom 96. stavkom 1. te uredbe:
                           
                                       (a)
                                    
                                    
                                       objekti za operacije okupljanja kopitara, ako je riječ o životinjama koje se okupljaju za potrebe natjecanja, utrka, sajmova, treninga, grupnih rekreativnih ili radnih aktivnosti ili u okviru uzgojnih aktivnosti;
                                    
                                 
                                       (b)
                                    
                                    
                                       valionice ptica u zatočeništvu;
                                    
                                 
                                       (c)
                                    
                                    
                                       valionice iz kojih se pošiljke koje sadržavaju manje od 20 jaja za valenje peradi ili manje od 20 jedinki peradi premještaju u drugu državu članicu;
                                    
                                 
                                       (d)
                                    
                                    
                                       objekti u kojima se drži perad iz kojih se pošiljke koje sadržavaju manje od 20 jedinki peradi namijenjene za svrhe osim klanja ili pošiljke koje sadržavaju manje od 20 jaja za valenje peradi premještaju u drugu državu članicu.”;
                                    
                                 
                     
                  
                        2.
                     
                     
                        u članku 38. stavku 2. točka (a) zamjenjuje se sljedećim:
                        
                                    „(a)
                                 
                                 
                                    jednu od konvencionalnih ušnih markica iz stavka 1. ovog članka elektroničkom oznakom koju je odobrilo nadležno tijelo države članice u kojoj se drže goveda, ako je takvu zamjenu odobrila ta država članica u skladu s člankom 41. stavkom 1.;”;
                                 
                              
                  
                        3.
                     
                     
                        u članku 45. stavku 4. točka (a) zamjenjuje se sljedećim:
                        
                                    „(a)
                                 
                                 
                                    jedno od sredstava označivanja iz stavka 2. ovog članka, u skladu s odstupanjima predviđenima u članku 46., ako je takva odstupanja odobrila država članica u kojoj se drže ovce i koze, u skladu s člankom 48. stavkom 5.;”;
                                 
                              
                  
                        4.
                     
                     
                        članak 48. mijenja se kako slijedi:
                        
                                    (a)
                                 
                                 
                                    u stavku 4. točka (c) briše se;
                                 
                              
                                    (b)
                                 
                                 
                                    dodaje se sljedeći stavak 5.:
                                    
                                       „5.   Države članice mogu subjektima odobriti zamjenu jednog od sredstava označivanja iz članka 45. stavka 2. u skladu s odstupanjima predviđenima u članku 45. stavku 4. za ovce i koze koje se drže na njihovu državnom području.”;
                                    
                                 
                              
                  
                        5.
                     
                     
                        u članku 76. stavku 1. točke (a), (b) i (c) zamjenjuju se sljedećim:
                        
                                    „(a)
                                 
                                 
                                    nožnim prstenom iz Priloga III. točke (h) koji se postavlja barem na jednu nogu životinje, s vidljivim, čitljivim i neizbrisivim prikazom alfanumeričkog kôda;
                                    ili
                                 
                              
                                    (b)
                                 
                                 
                                    injektibilnim transponderom iz Priloga III. točke (e) s čitljivim i neizbrisivim prikazom alfanumeričkog kôda;
                                    ili
                                 
                              
                                    (c)
                                 
                                 
                                    tetovažom iz Priloga III. točke (g) koja se nanosi na životinju s vidljivim i neizbrisivim prikazom alfanumeričkog kôda.”;
                                 
                              
                  
                        6.
                     
                     
                        članak 80. zamjenjuje se sljedećim:
                        
                           „Članak 80.
                           Obveze subjekata u pogledu sljedivosti jaja za valenje
                           
                              1.   Subjekti odgovorni za objekte u kojima se drži perad i subjekti odgovorni za valionice peradi osiguravaju da su sva jaja za valenje koja se premještaju u drugu državu članicu označena jedinstvenim brojem odobrenja objekta podrijetla jaja za valenje.
                           
                           
                              2.   stavak 1. ne primjenjuje se na:
                              
                                          (a)
                                       
                                       
                                          subjekte koji su odgovorni za objekte u kojima se drži perad iz kojih se pošiljke koje sadržavaju manje od 20 jaja za valenje peradi osim bezgrebenki premještaju u drugu državu članicu;
                                       
                                    
                                          (b)
                                       
                                       
                                          subjekte koji su odgovorni za valionice iz kojih se pošiljke koje sadržavaju manje od 20 jaja za valenje peradi osim bezgrebenki premještaju u drugu državu članicu.”;
                                       
                                    
                        
                     
                  
                        7.
                     
                     
                        u Prilogu I. dijelu 1. točka 1. zamjenjuje se sljedećim:
                        
                                    „1.
                                 
                                 
                                    Zahtjevi u pogledu izolacije i biosigurnosnih mjera u objektima za operacije okupljanja kopitara i papkara, kako je navedeno u članku 5., jesu sljedeći:
                                    
                                                (a)
                                             
                                             
                                                moraju biti dostupni odgovarajući prostori za izolaciju kopitara i papkara;
                                             
                                          
                                                (b)
                                             
                                             
                                                u objektu ili svakom epidemiološki odvojenom prostoru za smještaj životinja unutar objekta u svakom trenutku mora biti smještena ista kategorija kopitara i papkara iste vrste i zdravstvenog statusa;
                                             
                                          
                                                (c)
                                             
                                             
                                                odstupajući od propisanog odvajanja vrsta kopitara i papkara iz točke (b), ovce i koze mogu se u bilo kojem trenutku smjestiti zajedno u objektu ili u istom epidemiološki odvojenom prostoru za smještaj životinja unutar objekta;
                                             
                                          
                                                (d)
                                             
                                             
                                                mora postojati odgovarajući sustav za osiguranje prikupljanja otpadnih voda;
                                             
                                          
                                                (e)
                                             
                                             
                                                prostori u kojima se drže kopitari i papkari i svi prolazi te materijal i oprema koji dolaze u kontakt s njima moraju se očistiti i dezinficirati nakon uklanjanja svake serije kopitara i papkara i, prema potrebi, prije uvođenja svake nove serije kopitara i papkara u skladu s utvrđenim operativnim postupcima;
                                             
                                          
                                                (f)
                                             
                                             
                                                u prostorima u kojima se drže kopitari i papkari moraju se nakon postupka čišćenja i dezinfekcije te prije dolaska svake nove serije kopitara i papkara provoditi odgovarajući sanitarni prekidi.”.
                                             
                                          
                              
                  
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2019/2035 оd 28. lipnja 2019. o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (SL L 314, 5.12.2019., str. 115.).
         
            (3)  Delegirana uredba Komisije (EU) 2020/688 od 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja za premještanja kopnenih životinja i jaja za valenje u Uniji (SL L 174, 3.6.2020., str. 140.).